Ribe: Endnu er det en gåde for arkæologerne ved Sydvestjyske Museer, hvilket dyr der egentlig er tale om i det smykke, metaldetektorfører Henrik Brinch Christiansen fandt på en mark ved Obbekær øst for Ribe.

- Er det en bjørn eller er det et pindsvin? Er det en skildpadde eller er det et bæltedyr? De sidste to er det i hvert fald ikke, for vikingerne kendte hverken til bæltedyr eller skildpadder, forklarer vikingetidsekspert og museumsinspektør ved Sydvestjyske Museer, Claus Feveile.

Hængesmykket består af en stor, dråbeformet sten af bjergkrystal, der sidder fast i en indfatning af sølv. Den samlede længde er blot 2,9 cm, og efter da det blev gravet op, afleverede Henrik Brinch Christiansen det fine krystaldyr til Sydvestjyske Museer, som har sørget for at få det renset, konserveret og gjort klar til udstilling på Museet Ribes Vikinger.

Claus Feveile forklarer, at smykket blev fundet tilbage i januar, men travlhed medførte, at det først er nu, man for alvor har fået undersøgt det unikke fund.

- Lige netop denne udformning kender vi ikke fra andre hængesmykker. Det er i sig selv enestående, for det er det eneste sølvsmykke vi kender med mat krystal, men det falder fint ind i traditionen af de hængesmykker, men havde i vikingetiden, siger han.